CELEX: 32014R0469
Language: fi
Date: 2014-04-16 00:00:00
Title: Euroopan keskuspankin asetus (EU) N:o 469/2014, annettu 16 päivänä huhtikuuta 2014 , Euroopan keskuspankin valtuuksista määrätä seuraamuksia annetun asetuksen (EY) N:o 2157/1999 (EKP/1999/4) muuttamisesta (EKP/2014/18)

14.5.2014   
               
               
                  FI
               
               
                  Euroopan unionin virallinen lehti
               
               
                  L 141/51
               
            
         EUROOPAN KESKUSPANKIN ASETUS (EU) N:o 469/2014,
         annettu 16 päivänä huhtikuuta 2014,
         Euroopan keskuspankin valtuuksista määrätä seuraamuksia annetun asetuksen (EY) N:o 2157/1999 (EKP/1999/4) muuttamisesta
         (EKP/2014/18)
         EUROOPAN KESKUSPANKIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 132 artiklan 3 kohdan,
         ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 34.3 ja 19.1 artiklan,
         ottaa huomioon Euroopan keskuspankin valtuuksista määrätä seuraamuksia 23 päivänä marraskuuta 1998 annetun neuvoston asetuksen (EY) N:o 2532/98 (1) ja erityisesti sen 6 artiklan 2 kohdan,
         sekä katsoo seuraavaa:
         
                     (1)
                  
                  
                     Euroopan keskuspankki (EKP) on soveltanut Euroopan keskuspankin asetusta (EY) N:o 2157/1999 (EKP/1999/4) (2) seuraamusten määräämiseksi toimivaltansa eri aloilla; tällaisia aloja ovat erityisesti unionin rahapolitiikan toteuttaminen, maksujärjestelmien toiminta sekä tilastotietojen kerääminen.
                  
               
                     (2)
                  
                  
                     Neuvoston asetuksessa (EU) N:o 1024/2013 (3) EKP:lle annetaan toimivalta määrätä sen valvonnassa oleville luottolaitoksille hallinnollisia rahoituksellisia seuraamuksia, jos ne rikkovat unionin lainsäädännön suoraan sovellettavien säädösten mukaista vaatimusta ja seuraamuksia, jos laitokset rikkovat EKP:n asetuksessa tai päätöksessä vahvistettua vaatimusta.
                  
               
                     (3)
                  
                  
                     EKP on hyväksynyt asetuksen (EU) N:o YYY/2014 (EKP/2014/17) (4), jossa täsmennetään menettelyt, joiden mukaisesti EKP, kansalliset toimivaltaiset viranomaiset ja kansalliset nimetyt viranomaiset hoitavat niille asetuksessa (EU) N:o 1024/2013 annettuja valvontatehtäviä. Asetuksessa (EU) N:o YYY/2014 (EKP/2014/17) säädetään menettelystä, jota EKP ja kansalliset toimivaltaiset viranomaiset noudattavat määrätessään hallinnollisia seuraamuksia valvonnan alalla.
                  
               
                     (4)
                  
                  
                     EKP on hyväksynyt suosituksen EKP/2014/19 (5), tarkoituksenaan luoda johdonmukainen järjestelmä, jota se noudattaa määrätessään asetuksen (EU) N:o 1024/2013 ja asetuksen (EU) N:o YYY/2014 (EKP/2014/17) mukaisten valvontatehtäviensä hoitoon liittyviä seuraamuksia.
                  
               
                     (5)
                  
                  
                     Asetusta (EY) N:o 2157/1999 olisi muutettava siten, että siitä käy selvästi ilmi, että sitä sovelletaan ainoastaan EKP:n muiden keskuspankkitehtävien kuin valvontatehtävien hoitoon liittyvien seuraamusten määräämiseen, kun taas asetusta (EU) N:o YYY/2014 (EKP/2014/17) sovelletaan EKP:n valvontatehtävien hoitoon liittyvien hallinnollisten seuraamusten määräämiseen.
                  
               
                     (6)
                  
                  
                     Kun EKP selkeyttää asetuksessa (EY) N:o 2532/98 vahvistettuja määräysten rikkomisesta johtuvan menettelyn aloittamista ja hoitamista koskevia sääntöjä, sen olisi otettava huomioon suunnitellun seuraamuksen ankaruus.
                  
               
                     (7)
                  
                  
                     Sen vuoksi asetusta (EY) N:o 2157/1999 olisi muutettava,
                  
               ON HYVÄKSYNYT TÄMÄN ASETUKSEN:
         
            1 artikla
            Muutokset
            Muutetaan asetus (EY) N:o 2157/1999 seuraavasti:
            
                        1)
                     
                     
                        Lisätään uusi 1 a artikla 1 artiklan jälkeen seuraavasti:
                        
                           ”1 a artikla
                           Soveltamisala
                           Tätä asetusta sovelletaan ainoastaan seuraamuksiin, joita EKP madollisesti määrää hoitaessaan muita keskuspankkitehtäviä kuin valvontatehtäviä. Sitä ei sovelleta EKP:n mahdollisesti määräämiin hallinnollisiin seuraamuksiin, jotka liittyvät valvontatehtävien hoitoon.”
                        
                     
                  
                        2)
                     
                     
                        Lisätään uusi 1 b artikla 1 a artiklan jälkeen seuraavasti:
                        
                           ”1 b artikla
                           Riippumaton tutkintayksikkö
                           
                              1.   EKP perustaa sisäisen riippumattoman tutkintayksikön (jäljempänä ’tutkintayksikkö’), joka tekee päätökset 2 artiklan mukaisesta määräysten rikkomisesta johtuvan menettelyn aloittamisesta sekä 3 artiklassa tarkoitettujen toimivaltuuksien käyttämisestä; tutkintayksikkö koostuu tutkijoista, jotka hoitavat tutkintatehtäviään johtokunnasta ja EKP:n neuvostosta riippumattomina, eivätkä saa osallistua johtokunnan ja EKP:n neuvoston neuvotteluihin.
                           
                           
                              2.   Jos EKP katsoo olevan syytä epäillä, että on tapahtunut tai on tapahtumassa yksi tai useampia määräysten rikkomisia, asia saatetaan johtokunnan käsiteltäväksi.
                           
                           
                              3.   Jos johtokunta katsoo, että sovellettava seuraamus saattaa ylittää 10 artiklan 1 kohdassa vahvistetun kynnysarvon, 10 artiklassa tarkoitettua yksinkertaistettua menettelyä ei sovelleta, ja johtokunta saattaa asian tutkintayksikön käsiteltäväksi. Tutkintayksikkö päättää aloitetaanko määräysten rikkomisesta johtuva menettely.
                           
                           
                              4   Viittauksia EKP:hen 2–4 artiklassa, 5 artiklan 1–3 kohdassa ja 6 artiklassa pidetään viittauksina EKP:n tutkintayksikköön tai – 10 artiklassa tarkoitettua yksinkertaistettua menettelyä sovellettaessa – viittauksina johtokuntaan.
                           
                           
                              5.   Tämän artiklan säännökset eivät vaikuta toimivaltaisen kansallisen keskuspankin toimivaltaan aloittaa määräysten rikkomisesta johtuva menettely ja suorittaa tutkimuksia tämän asetuksen mukaisesti.”
                           
                        
                     
                  
                        3)
                     
                     
                        Korvataan 2 artiklan 1 kohta seuraavasti:
                        
                           ”1.   Yritystä vastaan voidaan aloittaa samojen tosiseikkojen perusteella enintään yksi määräysten rikkomisesta johtuva menettely. Tämän vuoksi EKP tai toimivaltainen kansallinen keskuspankki eivät saa tehdä päätöstä määräysten rikkomisesta johtuvan menettelyn aloittamisesta ennen kuin ne ovat ilmoittaneet asiasta toisilleen ja kuulleet toisiaan.”
                        
                     
                  
                        4)
                     
                     
                        Korvataan 2 artiklan 3 kohta seuraavasti:
                        
                           ”3.   Määräysten rikkomisesta johtuvassa menettelyssä EKP tai toimivaltainen kansallinen keskuspankki voivat pyynnöstä auttaa toisiaan ja toimia yhteistyössä, erityisesti toimittamalla toisilleen kaikki tärkeinä pidettävät tiedot.”
                        
                     
                  
                        5)
                     
                     
                        Lisätään uusi 7 a artikla 7 artiklan jälkeen seuraavasti:
                        
                           ”7 a artikla
                           Ehdotuksen antaminen johtokunnalle
                           
                              1.   Jos tutkintayksikkö tai, tapauksen mukaan, toimivaltainen kansallinen keskuspankki, katsoo määräysten rikkomisesta johtuvan menettelyn loppuun saattamisen jälkeen, että asianomaiselle yritykselle olisi määrättävä seuraamus, se antaa johtokunnalle ehdotuksen, jossa vahvistetaan asianomaisen yrityksen rikkoneen määräyksiä ja täsmennetään määrättävän seuraamuksen suuruus.
                           
                           
                              2.   Tutkintayksikkö tai, tapauksen mukaan, toimivaltainen kansallinen keskuspankki, perustaa ehdotuksensa vain tosiseikkoihin ja väitteisiin, joihin asianomaisella yrityksellä on ollut mahdollisuus ottaa kantaa.
                           
                           
                              3.   Jos johtokunta katsoo, että tutkintayksikön tai, tapauksen mukaan, toimivaltaisen kansallisen keskuspankin toimittama aineisto on riittämätön, se voi palautta aineiston tutkintayksikölle tai toimivaltaiselle kansalliselle keskuspankille ja esittää perustellun lisätietopyynnön.
                           
                           
                              4.   Jos johtokunta on täydet tiedot sisältävän aineiston perusteella samaa mieltä tutkintayksikön tai, tapauksen mukaan, toimivaltaisen kansallisen keskuspankin kanssa siitä, että asianomaiselle yritykselle on määrättävä seuraamus, se hyväksyy tutkintayksikön tai toimivaltaisen kansallisen keskuspankin ehdottaman päätösluonnoksen.
                           
                           
                              5.   Jos johtokunta katsoo täydet tiedot sisältävän aineiston perusteella, että tutkintayksikön tai, tapauksen mukaan, toimivaltaisen kansallisen keskuspankin ehdotuksessa kuvatut tosiseikat eivät näytä muodostavan riittävää näyttöä määräysten rikkomisesta, johtokunta voi hyväksyä päätöksen, jolla asian käsittely lopetetaan.
                           
                           
                              6.   Jos johtokunta on täydet tiedot sisältävän aineiston perusteella samaa mieltä tutkintayksikön tai, tapauksen mukaan, toimivaltaisen kansallisen keskuspankin ehdotuksesta, jonka mukaan asianomainen yritys on rikkonut määräyksiä, mutta eri mieltä ehdotetusta seuraamuksesta, se hyväksyy päätöksen, jossa määritetään sen asianmukaisena pitämä seuraamus.
                           
                           
                              7.   Jos johtokunta on täydet tiedot sisältävän aineiston perusteella eri mieltä tutkintayksikön tai, tapauksen mukaan, toimivaltaisen kansallisen keskuspankin ehdotuksesta mutta katsoo, että asianomainen yritys on rikkonut määräyksiä jollakin muulla tavalla tai että tutkintayksikön tai toimivaltaisen kansallisen keskuspankin ehdotukselle on muita tosiseikkoihin perustuvia perusteita, sen on ilmoitettava kyseiselle yritykselle havainnoistaan sekä kyseistä yritystä vastaan esitetyistä väitteistä kirjallisesti.
                           
                           
                              8.   Johtokunta tekee päätöksen, jossa vahvistetaan onko asianomainen yritys rikkonut määräyksiä sekä täsmennetään mahdollisesti määrättävät seuraamukset. Johtokunnan hyväksymät päätökset perustuvat ainoastaan tosiseikkoihin ja väitteisiin, joihin asianomaisella yrityksellä on ollut tilaisuus ottaa kantaa.”
                           
                        
                     
                  
         
            2 artikla
            Loppusäännökset
            Tämä asetus tulee voimaan sitä päivää seuraavana päivänä, jona se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan jäsenvaltioissa sellaisenaan perussopimusten mukaisesti.
            Tehty Frankfurt am Mainissa .
            
               
                  EKP:n neuvoston puolesta
               
               
                  EKP:n puheenjohtaja
               
               Mario DRAGHI
            
         
         
            (1)  EYVL L 318, 27.11.1998, s. 4.
         
            (2)  Euroopan keskuspankin asetus (EY) N:o 2157/1999, annettu 23 päivänä syyskuuta 1999, Euroopan keskuspankin valtuuksista määrätä seuraamuksia (EKP/1999/4) (EYVL L 264, 12.10.1999, s. 21).
         
            (3)  Neuvoston asetus (EU) N:o 1024/2013, annettu 15 päivänä lokakuuta 2013, luottolaitosten vakavaraisuusvalvontaan liittyvää politiikkaan koskevien erityistehtävien antamisesta Euroopan keskuspankille (EUVL L 287, 29.10.2013, s. 63).
         
            (4)  Euroopan keskuspankin asetus (EU) N:o YYY/2014, annettu 16 päivänä huhtikuuta 2014, kehyksen perustamisesta YVM:n puitteissa tehtävälle yhteistyölle EKP:n ja kansallisten toimivaltaisten viranomaisten välillä sekä kansallisten nimettyjen viranomaisten kanssa (YVM-kehysasetus) (EKP/2014/17). Katso tämän virallisen lehden sivu 1.
         
            (5)  Suositus EKP/2014/19, annettu 16 päivänä huhtikuuta 2014, neuvoston asetukseksi Euroopan keskuspankin valtuuksista määrätä seuraamuksia annetun asetuksen (EY) N:o 2532/98 muuttamisesta (EUVL C ZZZ, 14.5.2014, s. XXX).